b'\n_START_ARTICLE_\nPalatul Dandolo\n_START_PARAGRAPH_\nPalatul Dandolo (\xc3\xaen italian\xc4\x83 Palazzo Dandolo), \xc3\xaen prezent Hotel Danieli, este o cl\xc4\x83dire somptuoas\xc4\x83 din Vene\xc8\x9bia (Italia), care g\xc4\x83zduie\xc8\x99te un hotel de cinci stele. A fost construit la sf\xc3\xa2r\xc8\x99itul secolului al XIV-lea de c\xc4\x83tre familia Dandolo. CNN \xc3\xael citeaz\xc4\x83 ca pe unul dintre primele cinci "hoteluri somptuoase" din ora\xc8\x99. \xc3\x8en 2010, s-au realizat film\xc4\x83ri intensive la hotel pentru The Tourist, cu Johnny Depp \xc8\x99i Angelina Jolie.\n_START_SECTION_\nLoca\xc8\x9bie\n_START_PARAGRAPH_\nCl\xc4\x83direa principal\xc4\x83 a hotelului este Palazzo Dandolo, aflat \xc3\xaen apropiere de Pia\xc8\x9ba San Marco, cu o fa\xc8\x9bad\xc4\x83 pe cheiul de promenad\xc4\x83 Riva degli Schiavoni \xc8\x99i cu vedere la Bazinul San Marco. Ea se \xc3\xaenvecineaz\xc4\x83 cu mai multe cl\xc4\x83diri dat\xc3\xa2nd din secolele al XIV-lea \xc8\x99i al XV-lea.\n_START_SECTION_\nIstoric\n_START_PARAGRAPH_\nCl\xc4\x83direa a fost construit\xc4\x83 la sf\xc3\xa2r\xc8\x99itul secolului al XIV-lea de c\xc4\x83tre Dandolo, o familie vene\xc8\x9bian\xc4\x83 nobil\xc4\x83. \xc3\x8en secolul al XVI-lea, cl\xc4\x83direa a fost \xc3\xaemp\xc4\x83r\xc8\x9bit\xc4\x83 \xc3\xaen trei sec\xc8\x9biuni pentru diferi\xc8\x9bii membri ai familiei. Edificul bogat decorat, care are din exterior aspectul unei singure unit\xc4\x83\xc8\x9bi, a fost apoi locul \xc3\xaen care s-au organizat \xc3\xaentruniri sociale \xc8\x99i petreceri extravagante._NEWLINE_\xc3\x8en secolul al XVII-lea, palatul a trecut \xc3\xaen proprietatea familiilor Mocenigo \xc8\x99i Bernardo care au continuat s\xc4\x83 organizeze acolo importante evenimente sociale. La celebrarea nun\xc8\x9bii Giustinianei Mocenigo cu Lorenzo Giustiniani \xc3\xaen 1629, a fost interpretat\xc4\x83 Proserpina Rapita cu libretul lui Giulio Strozzi \xc8\x99i muzica lui Claudio Monteverdi. Cele dou\xc4\x83 familii erau \xc3\xaenc\xc4\x83 proprietarii cl\xc4\x83dirii la c\xc4\x83derea Republicii Vene\xc8\x9biene \xc3\xaen 1797. Dup\xc4\x83 ce cl\xc4\x83direa a suferit efectele dec\xc4\x83derii ora\xc8\x99ului, vene\xc8\x9bianul Giuseppe Dal Niel din Friuli, cunoscut sub numele de Danieli, a \xc3\xaenchiriat primul etaj al cl\xc4\x83dirii \xc3\xaencep\xc3\xa2nd din 24 octombrie 1822 pentru propriul s\xc4\x83u uz \xc8\x99i pentru a-i g\xc4\x83zdui pe oaspe\xc8\x9bii s\xc4\x83i. \xc3\x8en 1824, apreciind poten\xc8\x9bialul s\xc4\x83u ca loc de \xc3\xaent\xc3\xa2lnire central, el a cump\xc4\x83rat \xc3\xaentreaga cl\xc4\x83dire, a restaurat-o cu stil \xc8\x99i a transformat-o \xc3\xaentr-un hotel pe care l-a redenumit \xc3\xaen mod corespunz\xc4\x83tor "Danieli"._NEWLINE_Mai mul\xc8\x9bi arti\xc8\x99ti notabili, scriitori, muzicieni \xc8\x99i alte personalit\xc4\x83\xc8\x9bi au trecut pe aici, printre ei num\xc4\x83r\xc3\xa2ndu-se Johann Wolfgang von Goethe, Richard Wagner, Charles Dickens, George Byron, Peggy Guggenheim, Leonard Bernstein, Harrison Ford \xc8\x99i Steven Spielberg. Una dintre cele mai populare camere din hotel este cea de la num\xc4\x83rul 10; Aurore Dudevant, mai bine cunoscut\xc4\x83 sub numele de George Sand, a stat aici cu iubitul ei Alfred de Musset. Biografia lui George Sand, la sec\xc8\x9biunea "Dragoste \xc8\x99i geniu", prezint\xc4\x83 detaliile romantice ale \xc8\x99ederii lor \xc3\xaen aceast\xc4\x83 camer\xc4\x83. \xc3\x8en aceast\xc4\x83 perioad\xc4\x83, a fost deschis faimosul restaurant, cunoscut ini\xc8\x9bial sub numele de Caff\xc3\xa8 Brigiacco, printre magazinele de la parter. Cum era condus de doi fra\xc8\x9bi greci care aveau o simpatie pentru vestimenta\xc8\x9bia oriental\xc4\x83, el a devenit cunoscut mai t\xc3\xa2rziu ca "Caff\xc3\xa8 Orientale"._NEWLINE_\xc3\x8en secolul al XIX-lea, accesul la plaja privat\xc4\x83 a fost o caracteristic\xc4\x83 a hotelului, \xc3\xaen timp ce oaspe\xc8\x9bii puteau folosi serviciile unor interpre\xc8\x9bi care vorbeau fluent mai multe limbi europene. \xc3\x8en 1895, c\xc3\xa2nd s-a schimbat proprietarul cl\xc4\x83dirii, hotelul a fost modernizat cu accesorii electrice, ascensoare \xc8\x99i \xc3\xaenc\xc4\x83lzire central\xc4\x83, transform\xc3\xa2ndu-se \xc3\xaen luxosul "Hotel Royal Danieli"._NEWLINE_Pe la sf\xc3\xa2r\xc8\x99itul secolului al XIX-lea, hotelul a fost anexat unui palat adiacent din secolul al XIX-lea, cunoscut ast\xc4\x83zi sub numele de Casa Nuova care a devenit parte a hotelului \xc3\xaen 1906. \xc3\x8en acel an, \xc3\xaempreun\xc4\x83 cu alte patru hoteluri de lux din Vene\xc8\x9bia, Danieli a intrat sub controlul societ\xc4\x83\xc8\x9bii Compagnia Italiana Grandi Alberghi, de\xc8\x9binut\xc4\x83 de contele Giuseppe Volpi. Au fost realizate modific\xc4\x83ri ulterioare la fa\xc8\x9bad\xc4\x83 de c\xc4\x83tre arhitectul Francesco Marsich. \xc3\x8en cele din urm\xc4\x83, \xc3\xaen perioada 1946-1948, dup\xc4\x83 ce cl\xc4\x83dirile dintre Palatul Dandolo \xc8\x99i Palazzo delle Prigioni au fost demolate, hotelul a fost extins \xc3\xaen mod substan\xc8\x9bial. "Danielino" (Micul Daniel), o cl\xc4\x83dire nou\xc4\x83 cu o fa\xc8\x9bad\xc4\x83 de marmur\xc4\x83 proiectat\xc4\x83 de Virgilio Vallot, a devenit ultima completare la hotel._NEWLINE_\xc3\x8en 2010, s-au realizat film\xc4\x83ri la hotel pentru filmul The Tourist, cu Johnny Depp \xc8\x99i Angelina Jolie. Apartamentul care a aparut \xc3\xaen film a fost locuit odat\xc4\x83 de Marcel Proust \xc8\x99i Balzac, lucru men\xc8\x9bionat \xc3\xaen film. \xc3\x8entr-o scen\xc4\x83, Depp a urcat pe \xc8\x9biglele de pe acoperi\xc8\x99ul hotelului \xc3\xaen pijama.\n_START_SECTION_\nArhitectur\xc4\x83 \xc8\x99i accesorii\n_START_PARAGRAPH_\nCl\xc4\x83direa din secolul al XIV-lea, care a fost hotel din anul 1822, are acum o fa\xc8\x9bad\xc4\x83 de culoare roz cu praguri de marmur\xc4\x83, turnule\xc8\x9be albe \xc8\x99i balcoane cu arcade ascu\xc8\x9bite. Principala caracteristic\xc4\x83 arhitectural\xc4\x83 este curtea interioar\xc4\x83 cu patru etaje, care este acoperit cu arce \xc3\xaen stil gotic bizantin \xc8\x99i permit accesul luminii naturale a soarelui. Foaierul duce la sc\xc4\x83rile deschise cu balustrade p\xc3\xa2n\xc4\x83 \xc3\xaen camerele \xc8\x99i apartamentele mobilate. \xc3\x8en timp ce un lift este disponibil, scara interioar\xc4\x83 este pictat cu auriu. Exist\xc4\x83 camere cu vedere spre lagun\xc4\x83 \xc3\xaen aripa original\xc4\x83 a hotelului \xc8\x99i camere vaste \xc3\xaen palatul din secolul al XIX-lea. Hotelul are, de asemenea, un \xc8\x99emineu imens._NEWLINE_Apartamentul dogelui este cel mai luxos, cu mobilier dat\xc3\xa2nd din secolul al XVIII-lea \xc8\x99i frescele realizate de artistul vene\xc8\x9bian din secolul al XVIII-lea Jacopo Guarana. Balconul are un magazin de m\xc4\x83\xc8\x99ti vene\xc8\x9biene, \xc3\xaen timp ce restaurantul este ornamentat cu o intrare cu arcuri \xc3\xaenalte \xc8\x99i candelabre din sticl\xc4\x83 vene\xc8\x9bian\xc4\x83. Restaurantul de pe terasa aflat\xc4\x83 pe acoperi\xc8\x99 are vedere la Vene\xc8\x9bia \xc8\x99i la mare.'